Bill Klinton tërheq vëmendjen mbi problemet më emergjente globale
Ish-presidenti amerikan hapi punimet e një konference 3 ditore mbi sfidat globale të zhvillimit
Gjashtëdhjetë e shtatë udhëheqës dhe ish udhëheqës shtetesh, më shumë se 600 udhëheqës biznesesh, dhe rreth 500 udhëheqës të organizatave jo qeveritare dhe filantropike janë mbledhur në New York për të bashkëpunuar në gjetjen e mënyrave për të ndihmuar të varfërit, pastrimin e mjedisit, fuqizimin e grave, përmirësimin e kujdesit shëndetësor dhe përmirësimin e arsimit. Duke folur në seancën e hapjes, ish presidenti Clinton tha se përpjekjet e pjesëmarrësve nuk janë të mjaftueshme. Zoti Clinton tha se nisma e tij do të mbështesë qytetarët e thjeshtë të cilët kanë ide të reja për qasjen ndaj problemve të botës, përfshirë shtypjen e grave, trafikun e qenieve njerëzore, hedhja e mbeturinave, dhe papunësia në mesin e të rinjëve. Një nga problemet e mëdha është diarea e shkaktuar nga uji i papastër. Çdo ditë kjo sëmundje merr jetën e 4 mijë fëmijëve në mbarë botën. Robert McDonalt, kreu i organizatës Proctor & Gamble, thotë se një paketë që kushton 10 cent mund të pastrojë ujin. Mcdonald ka angazhuar kompaninë e tij për të shpëtuar një jetë në orë duke rritur shpërndarjen e paketave në dy miliardë pako në vit. Duke folur pas seancës, sekratarja e shtetit Hillary Clinton njoftoi një iniciativë publike dhe private prej 60 milionë dollarësh për parandalimin e ekspozimit ndaj tymit të sobave dhe zjarrit që përdoret për zierjen e ushqimit i cili shkakton 2 milionë vdekje në vit ose një vdekje në çdo 16 sekonda. Zoti Klinton po kërkon angazhime, të mëdha e të vogla, nga kompani dhe qytetarë të thjeshtë. Ai e përkufizoi agjendën e madhe të organizatës, duke u fokusuar në fuqizimin e grave dhe zgjidhjen afatëgjatë të problemeve në rajonet e prekura nga fatkeqësitë natyrore si Haiti, Pakistani, dhe Gjiri i Meksikës. Të enjten presidenti Obama do të prezantojë zonjën e parë Michelle Obama e cila do t’i drejtohet seancës së fundit plenare të konferencës.